**Tájékoztatás Adó- és értékbizonyítvány kiállítására irányuló eljárásról**

**Az ügy rövid leírása**

Az ingatlan fekvése szerint illetékes települési önkormányzat jegyzője, az ügyfél kérelmére vagy hatóság megkeresésére kiállítja és megküldi az adó- és értékbizonyítványt, külön jogszabályi rendelkezés alapján.

Ezek a külön jogszabályi rendelkezések a következők:

- a **bírósági végrehajtásról** szóló 1994. évi LIII. törvény. 140. § (1) bekezdés;

- a **hagyatéki eljárásról** szóló 2010. évi XXXVIII. törvény 26. § (1) bekezdés;

- a **gyámhatóságokról**, **valamint a gyermekvédelmi és gyámügyi eljárásról** szóló 149/1997. (IX. 10.) Korm. rendelet 153. § (1) bekezdés b) pont, 143. § b) pont, 78. § (1) bekezdés ac) pont;

- a **lakáscélú állami támogatásokról** szóló 12/2001. (I. 31.) Korm. rendelet 21/A. § (9) bekezdés b) pont;

- a **szociális igazgatásról és szociális ellátásokról** szóló 1993. évi III. törvény vagyonvizsgálathoz kapcsolódó része.

**A bírósági végrehajtással összefüggésben, illetve a hagyatéki, vagy a gyámhatósági eljáráshoz kapcsolódóan kiadott adó-és értékbizonyítvány illetékmentes, a fiatalok otthonteremtési támogatása ügyében kiállított adó- és értékbizonyítvány után pedig ingatlanonként, 4 000 Ft illetéket kell fizetni Derecske Város Önkormányzat 11738118-15372985-03470000 számú illeték beszedési számlára.**

Az ingatlan fekvése szerint illetékes települési önkormányzat jegyzője által kiállított adó- és értékbizonyítvány tartalmazza:

- az ingatlan és ingatlanszerzők (tulajdonosok) adatait,

- az érték megállapításánál figyelembe vett tényezőket, továbbá

- az ingatlannak az adott időpontban fennálló forgalmi értékét.

A jegyző az adó-és értékbizonyítványt a kérelem előterjesztésétől számított 8 napon belül adja ki.

**Milyen iratok szükségesek?**

1. ’Adó- és értékbizonyítvány kiállítási kérelem’ nyomtatvány,

2. az ingatlanra vonatkozó, 3 hónapnál nem régebbi tulajdoni lap,

3. az ingatlan adásvételi szerződésének eredeti, hiteles példánya,

4. gyámügyi eljárás esetén az azt igazoló kormányhivatali határozat,

5. nem személyes eljárás esetén meghatalmazás,

6. illetékköteles eljárás esetén az illeték megfizetését igazoló készpénzátutalási megíbzás vagy az átutalás teljesítéséről szóló igazolás.

**Több ingatlan esetén a csatolandó iratokat ingatlanonként, külön-külön kell benyújtani.**

**A kérelem elutasítása**

A hatóság az adó- és értékbizonyítvány kiadását megtagadja, és erről a kérelmezőt értesíti, ha

1. kiadása jogszabályba ütközik,

2. az igazolni kívánt tény, állapot vagy egyéb adat más okirattal bizonyítható,

3. az ügyfél a hatósági bizonyítvány felhasználásának célját nem jelöli meg, vagy szükségességét nem tudja valószínűsíteni, vagy valótlan adat, tény, állapot igazolását kéri.

**Jogorvoslat**

A fellebbezést és a fellebbezést alátámasztó bizonyítékokat az írásba foglalt döntés közlésétől számított tizenöt napon belül. E rendelkezés vonatkozik a fellebbezés elektronikus úton történő benyújtására is.

A fellebbezést a megtámadott döntést hozó adóhatóságnál kell előterjeszteni.

A fellebbezés illetékköteles, amelyet Derecske Város Önkormányzat 11738118-15372985-03470000 számú illeték beszedési számlájára történő utalással, készpénz-átutalási megbízással vagy elektronikus fizetési és elszámolási rendszeren keresztül kell megfizetni.

Az elsőfokú közigazgatási határozat elleni fellebbezés illetéke – ha e törvény másként nem rendelkezik, és a fellebbezés tárgyának értéke pénzben megállapítható – a fellebbezéssel érintett vagy vitatott összeg minden megkezdett 10 000 forintja után 400 forint, de legalább 5000 forint, legfeljebb 500 000 forint. Ha a fellebbezés tárgyának értéke pénzben nem állapítható meg, a fellebbezés illetéke 5000 forint.

Önállóan fellebbezhető:

Ha kiállítását az ügyfél kéri, a kérelmet a jegyzőnek az Ákr. szerinti hatósági ügyként kell kezelnie, és ha az ügyfél megfizette a 4.000 Ft eljárási illetéket, közigazgatási hatósági eljárást kell lefolytatnia, amelynek zárásaként határozatot kell hoznia, a döntés tehát az általános szabályok szerint fellebbezhető;

Önállóan nem fellebbezhető:

Ha más hatóság megkeresésére történik, és az abban foglaltak kötelezőek a megkereső hatóságra (pl. gyámügyi eljárás esetén), az adó- és értékbizonyítvány szakhatósági állásfoglalásnak tekintendő, önállóan nem fellebbezhető, vitatni kizárólag az alapeljárásban hozott döntés elleni jogorvoslat során lehet;

Ha az adó- és értékbizonyítványt a jegyzőnek (pl. a hagyatéki eljárásban) törvényi kötelezés alapján kell kiállítania, és/vagy az abban foglaltak nem kötik a megkereső hatóságot (pl. végrehajtót), az adó- és értékbizonyítvány egyfajta – szakhatósági állásfoglalásnak nem minősülő – hatósági vélemény, de a szakhatósági állásfoglalásokkal azonos módon, ekkor sem fellebbezhető önállóan, kizárólag az alapügy (végrehajtás, gyámügyi eljárás, hagyatéki eljárás stb.) elleni jogorvoslati eljárásban vitatható.

**Vonatkozó jogszabályok**

- az adózás rendjéről szóló 2017. évi CL. törvény

- az adóigazgatási rendtartásról szóló 2017. évi CLI. törvény

- a bírósági végrehajtásról szóló 1994. évi LIII. törvény,

- a hagyatéki eljárásról szóló 2010. évi XXXVIII. törvény,

- a gyámhatóságokról, valamint a gyermekvédelmi és gyámügyi eljárásról szóló 149/1997. (IX. 10.) Korm. rendelet,

- az illetékekről szóló 1990. évi XCIII. törvény.